അമര്നാഥും അകാലത്തില് പൊലിഞ്ഞു തൊടുപുഴ: കരഞ്ഞ് കണ്ണീര് വറ്റിയിരുന്നു ആ ഉറ്റവര്ക്ക്. മരണത്തെ അതിജീവിക്കുന്നവന് എന്ന് അര്ഥമുള്ള അമര്നാഥും ഒടുവില് മരണത്തിനു കീഴടങ്ങിയതോടെ നാലു മക്കള് അകാലത്തില് പിരിഞ്ഞ വീടുകളില് ഒന്നുറക്കെ കരയാന് പോലും കഴിയാത്ത അവസ്ഥയിലായിരുന്നു ബന്ധുക്കള്. സഹോദരനും മാതൃ സഹോദര മക്കളായ രണ്ടു പേരും മരിച്ചതിനു പിന്നാലെയാണ് ചികിത്സയില് കഴിഞ്ഞിരുന്ന അമര്നാഥും ലോകത്തോട് വിടപറഞ്ഞത്. അപകടത്തില്നിന്ന് അമര്നാഥ് രക്ഷപ്പെടുമെന്ന പ്രതീക്ഷയില് പ്രാര്ഥനയോടെ കാത്തിരിക്കുകയായിരുന്നു എല്ലാവരും. എന്നാല് പ്രതീക്ഷ തെറ്റിച്ച് മൃതദേഹം വീട്ടിലെത്തിയതോടെ നിയന്ത്രണങ്ങളെല്ലാം കൈവിട്ട് കൂട്ടക്കരച്ചിലുയര്ന്നു. പുറപ്പുഴ മൂക്കിലിക്കാട്ട് രാജേന്ദ്രന്റെ മകനായ അമര്നാഥിന്റെ സഹോദരന് ആദിത്യന്, മാതൃസഹോദരി മക്കളായ വിഷ്ണു ബാബു, സഹോദരന് അരുണ് ബാബു എന്നിവര് കഴിഞ്ഞ ദിവസം തന്നെ മരിച്ചിരുന്നു. ബംഗളുരുവില് നിന്നും രണ്ടു കാറുകള് വാങ്ങി തിരികെ നാട്ടിലേക്ക് മടങ്ങും വഴി തൃക്കളത്തൂര് കാവുംപടിയില് വച്ച് ഒരു കാര് ലോറിയുമായി കൂട്ടിയിടിച്ചാണ് അപകടം. അപകട സ്ഥലത്ത് രണ്ട് പേരും ആശുപത്രിയിലേക്ക് പോകുന്ന വഴിയില് ഒരാളും മരിച്ചിരുന്നു. അമര്നാഥ് ആശുപത്രിയിലുമാണ് മരിച്ചത്. അമര്നാഥും മരിച്ചതോടെ രണ്ടു കുടുബങ്ങളാണ് തീരാനൊന്പരത്തിലേക്ക് എടുത്തെറിയപ്പെട്ടത്. നിനച്ചിരിക്കാതെ എത്തിയ അപകടത്തില് മക്കള്ക്കായി നെയ്തുകൂട്ടിയ സ്വപ്നങ്ങളും പ്രതീക്ഷയുമെല്ലാം ഈ രണ്ട് കുടുംബങ്ങളുടെയും തകര്ന്നു. സഹോദരിമാരുടെ മക്കളായതിനാല് തന്നെ മരിച്ച നാല് പേരും തമ്മില് വലിയ സൗഹൃദം എപ്പോഴും സൂക്ഷിച്ചിരുന്നു. സഹോദരിമാരുടെ നാലു മക്കള് പോയതോടെ അമര്നാഥിന്റെയും ആദിത്യന്റെയും സഹോദരന് ഡോ.അനന്ത കൃഷ്ണന് മാത്രമാണ് ഈ കുടുംബങ്ങളിലെ ഏക മകന്. മൂവാറ്റുപുഴ താലൂക്ക് ആശുപത്രിയില് പോസ്റ്റുമോര്ട്ടത്തിന് ശേഷം വൈകുന്നേരം അഞ്ചോടെ മൃതദേഹം വീട്ടിലെത്തിച്ചു. മുട്ടം എന്ജിനിയറിംഗ് കോളജിലെ രണ്ടാം വര്ഷ ഇലക്ട്രിക്കല് ആന്റ് കമ്യൂണിക്കേഷന് വിദ്യാര്ഥിയായിരുന്ന അമര്നാഥിനെ ഒരു നോക്കു കാണാന് സഹപാഠികളടക്കം നിരവധി പേരെത്തി. മന്ത്രി റോഷി അഗസ്റ്റിന്, കെപിസിസി ജനറല് സെക്രട്ടറി റോയ് കെ. പൗലോസ്, നിയുക്ത ഡിസിസി പ്രസിഡന്റ് സി.പി. മാത്യു എന്നിവര് വീട്ടിലെത്തി അന്തിമോപചാരം അര്പ്പിച്ചു. രാത്രിയോടെ സഹോദരന് ആദിത്യന്റെ ചിതക്കരികില് തന്നെ മൃതദേഹം സംസ്കരിച്ചു.